**Ομιλία της Ειρήνης Φιλιππίδου στην Εκδήλωση για την**

 **Έναρξη της Πνευματικής Περιόδου 2025-2026**

**28 Σεπτεμβρίου 2025**

**Αγαπητοί πατέρες, αγαπητοί γονείς, αγαπητά μας παιδιά,**

Με πολλή χαρά και ευγνωμοσύνη στο Θεό, βρισκόμαστε σήμερα όλοι μαζί, μετά τον αγιασμό, για να ξεκινήσουμε τη νέα κατηχητική μας χρονιά εδώ στον Ιερό Ναό Παναγίας Ευαγγελίστριας Παλουριώτισσας.

Η κατήχηση δεν είναι απλώς ένα «μάθημα»· είναι μια **πορεία ζωής**. Είναι η ευκαιρία που μας δίνεται να γνωρίσουμε καλύτερα τον Χριστό, να μάθουμε για την πίστη μας, να ζήσουμε πιο κοντά στην Εκκλησία, αλλά και να γίνουμε όλοι μια όμορφη οικογένεια μέσα στην ενορία μας.

Στα κατηχητικά μας, θέλουμε τα παιδιά να αισθάνονται το σπίτι του Θεού σαν το δικό τους σπίτι. Θέλουμε να καλλιεργούν φιλίες, να μαθαίνουν να προσεύχονται, να χαίρονται τη ζωή της Εκκλησίας και να ανακαλύπτουν ότι η πίστη δεν είναι βάρος, αλλά φως, χαρά και ελπίδα.

Αγαπητοί γονείς, η παρουσία σας είναι πολύτιμη. Η δική σας συμμετοχή και το δικό σας παράδειγμα θα δώσει στα παιδιά σας δύναμη και κίνητρο. Σας καλούμε να είστε συνοδοιπόροι σε αυτή την πορεία, γιατί η κατήχηση αρχίζει πρώτα μέσα στο σπίτι, από το παράδειγμα της οικογένειας.

Αγαπητά μας παιδιά, σας περιμένουμε με πολλή χαρά κάθε εβδομάδα. Μαζί θα μάθουμε, θα παίξουμε, θα συζητήσουμε, θα δημιουργήσουμε. Μαζί θα ανακαλύψουμε τι σημαίνει να είμαστε φίλοι του Χριστού. Εκτός από τις συναντήσεις, πηγαίνουμε και εκδρομές και παίρνουμε μέρος σε εκδηλώσεις που γίνονται καθ’ όλη τη διάρκεια του χρόνου. Πολύ σημαντική στιγμή είναι η συμμετοχή στις κατασκηνώσεις των κατηχητικών μας, που πραγματοποιούνται χειμώνα και καλοκαίρι στον ιδιόκτητο χώρο μας στη Ποταμίτισσα, μέσα στη φύση.

Όλα αυτά οφείλονται στους πνευματικούς μας πατέρες, που αποτελούν στήριγμα και καθοδηγητές σε όλο το έργο των κατηχητικών μας, και τους ευχαριστούμε θερμά για την αμέριστη αγάπη και φροντίδα τους.

Ας ευχηθούμε, λοιπόν, η Παναγία μας, η Ευαγγελίστρια, να σκεπάζει την ενορία μας και να καθοδηγεί όλους μας στη νέα αυτή κατηχητική χρονιά.

Σας ευχαριστώ. Καλή και ευλογημένη χρονιά σε όλους!